Fire køretøjer skulle mandag morgen have hjælp til at komme hele vejen igennem Limfjordstunnelen.

Ingen personer kom til skade, men den tidlige morgentrafik i Limfjordstunnelen måtte sætte farten ned, efter et uheld, der betød at fire køretøjer måtte trækkes ud af tunnelrøret. - Vi opdager på vores kameraer, at der pludselig holder en lastbil, en varebil og to personbiler stille i højre vognbane i det nordgående tunnelrør, fortæller vagtchef ved Nordjyllands Politi Poul Fastergaard, der efterfølgende sendte flere af sine patruljer ned i røret for at sikre trafikken omkring de stillestående køretøjer. - Det viser sig, at lastbilen har tabt sin kardanaksel og den er alle de andre biler så kørt henover bagefter, så de skulle allesammen have hjælp til at komme videre, siger vagtchefen. Uheldet skete klokken 05.49 og vagtchefen forventede klokken 6.20, at alle vognbaner i det nordgående rør snart ville være åbne igen. Af Vejdirektoratets hjemmeside Trafikinfo.dk fremgår det klokken 6.34, at alle spor er åbne - men at der er en del kø syd for tunnelen.